Tutkijat osoittivat hiirikokeessa, että porttiteoria viinasta koviin huumeisiin pätee ainakin hiirillä. Toisaalta kokaiinin käyttö ei tehnyt hiiristä yhtään persompia viinalle.

Alkoholia aiemmin nauttineet hiiret halusivat paljon kiivaammin myös kokaiinia, kun sitä niille tarjottiin.­

Alkoholin käyttö voi lisätä riskiä jäädä myöhemmin koukkuun kokaiinin, jos sitä ryhtyy kokeilemaan. Näin päättelevät yhdysvaltalaisen Columbian yliopiston tutkijat hiirikokeestaan, jossa he testasivat porttiteoriaa.

He myös uskovat löytäneensä sen kemiallisen mekanismin, joka selittää, miksi ihminen jää aineisiin koukkuun. Syypää on tutkimuksen mukaan eräs proteiini – tai sen puute.